
I N F O R M A C I J A
O  JAVNOM SLUŠANjU
ODBORA ZA PRAVOSUĐE, DRŽAVNU UPRAVU I LOKALNU 
SAMOUPRAVU  
Velika sala Skupštine grada, Gradska uprava Grada Kragujevca, 4. maj 2026. godine

Odbor za pravosuđe, državnu upravu i lokalnu samoupravu je, na osnovu Odluke donete na  18. sednici, održanoj 22. aprila 2026. godine, dana 4. maja 2026. godine održao Javno slušanje na temu „Predstavljanje Predloga zakona o izmenama i dopuni Zakona o Ustavnom sudu; Predloga zakona o izmenama i dopunama Zakona o izboru narodnih poslanika; Predloga zakona o izmenama i dopunama Zakona o lokalnim izborima i Predloga zakona o dopuni Zakona o izboru predsednika Republike, koje je 21. aprila 2026. godine podneo narodni poslanik Miroslav Petrašinović“. Javnim slušanjem je predsedavao dr Uglješa Mrdić, predsednik Odbora za pravosuđe, državnu upravu i lokalnu samoupravu.

Javno slušanje je počelo u 11,00 časova.

Javnom slušanju su prisustvovali članovi/zamenici članova Odbora: Dragan Nikolić, Jasmina Palurović, Biljana Ilić Stošić, Milija Miletić, Risto Kostov i Verica Milanović.

Javnom slušanju su prisustvovali narodni poslanici koji nisu članovi Odbora: Miroslav Petrašinović, Dane Stanojčić, Nataša Jovanović, Ivan Rajičić, Marko Milošević, Miljana Milojević, Anita Nešić, Nataša Mihajlović, Zdravko Mladenović, Ana Beloica Martać, Ahmedin Škrijelj, Minela Kalender, Nenad Krstić, Stefan Kitanović, Goran Nikolić i Edis Durgutović.

Javnom slušanju su prisustvovali i pomoćnici ministra državne uprave i lokalne samouprave: Radovan Arežina i Jovan Knežević; član Republičke izborne komisije Veljko Petrović; profesori sa Pravnog fakulteta Univerziteta u Kragujevcu: prof. dr Jelena Vučković, prof. dr Srđan Đorđević, prof. dr Dejan Matić, prof. dr Zoran Jovanović, doc. dr Nikola Ivković, doc. dr Anika Kovačević, asistent Luka Petrović i istraživač Ružica Kijevčanin; predstavnik Misije OEBS-a u Republici Srbiji Ivana Krstić; član političke stranke Srbija Centar - SRCE dr Dragutin Radosavljević i ostala zainteresovana javnost: Nataša Petrović, Milan Milošević, Dragica Andrić, Gordana Mešić, Dragan Kuljanin, Biljana Novosel, Jovana Otović, Gordana Vukomanović, Mirjana Mihajlović, Dragana Jandrić, Goran Aleksić, Darko Drobnjak, Jelena Milivojević, Ana Vićentijević, Nebojša Milić, Žarko Lekić, Svetlana Minić i Svetlana Miladinović.

Dr Uglješa Mrdić, predsednik Odbora otvorio je javno slušanje i pozdravio          članove i zamenike članova Odbora za pravosuđe, državnu upravu i lokalnu samoupravu, prisutne narodne poslanike, predstavnike Ministarstva državne uprave i lokalne samouprave, predstavnike međunarodnih organizacija, učesnike iz Gradske uprave Grada Kragujevca, kao i druge prisutne, koji su se odazvali pozivu da uzmu učešće u javnom slušanju i daju svoj doprinos uspešnom sagledavanju veoma značajne teme koja je predmet diskusije. 

Narodni poslanik Miroslav Petrašinović, predlagač zakona je u uvodnom izlaganju istakao da su predloženi zakoni plod šire aktivnosti koje je preduzela Vlada Republike Srbije u saradnji sa posmatračkom misijom OEBS-a nakon sprovedenih parlamentarnih izbora od 17. decembra 2023. godine i konačnog izveštaja ODIHR-a.
Izneo je da je deo preporuka ODIHR-a već implementiran u zakonodavstvo Republike Srbije kroz izmene Zakona o jedinstvenom biračkom spisku.
Istakao je da je, u pogledu Predloga zakona o izmenama i dopunama Zakona o izboru narodnih poslanika, namera predlagača da se povećaju kapaciteti organa za sprovođenje izbora, tako što je predloženo da bi Republička izborna komisija (u daljem tekstu: RIK) bila zadužena za organizovanje i sprovođenje obuke za rad lica u izbornim organima srednjeg (gradske i opštinske komisije) i nižeg nivoa (birački odbori), a koja će morati da poseduju potvrdu o sprovedenoj obuci, izdatu od strane RIK-a na period važenja od tri godine. 
Rekao je da će RIK biti dužan da donese pravilnik o načinu i sistemu obuke lica za rad u organima za sprovođenje izbora u roku od tri meseca od stupanja na snagu Predloga zakona, kao i da će voditi javni registar lica koja su prošla obuku i stekla potvrdu za rad u organima za sprovođenje izbora.
Naveo je kao novinu da će jedan birač svojim potpisom moći da podrži veći broj izbornih lista, kako bi se građanima omogućio veći broj političkih opcija za glasanje.
Rekao je da je predloženo brisanje člana važećeg zakona koji je propisivao razloge zbog kojih izborne liste nisu mogle biti proglašene, dok se Predlogom zakona daje mogućnost nosiocu izborne liste da te nedostatke otkloni u određenom roku i da ponovo podnese urednu izbornu listu.
Ukazao je na promene koje se odnose i na izborne liste nacionalnih manjina, a koje se odnose na nazive tih izbornih lista, njihov upis u Registar političkih staranaka, koalicije stranaka nacionalnih manjina i grupe građana nacionalnih manjina.
U pogledu Predloga zakona o izmenama i dopunama  Zakona o lokalnim izborima izneo je da se izmene odnose na odredbe o gradskim i opštinskim izbornim komisijama i biračkim odborima, u pogledu njihove saradnje sa RIK-om, u vezi sa organizovanjem i sprovođenjem obuka lica koja učestvuju u organima za sprovođenje izbora, kao i na odredbe o zaštiti ličnih podataka od zloupotreba prilikom prikupljanja potpisa podrške za izborne liste.
Naveo je da se Predlogom zakona o dopuni  Zakona o izboru predsednika Republike samo definiše položaj članova biračkih odbora u pogledu pohađanja obuka za rad u organima za sprovođenje izbora.
Nakon uvodnog izlaganja usledila je diskusija u kojoj su učestvovali: Nataša Jovanović, Ahmedin Škrijelj, Marko Milošević, Verica Milanović, prof. dr Srđan Đorđević, Risto Kostov, doc. dr Anika Kovačević i prof. dr Jelena Vučković.
Izneti su stavovi da ODIHR još od 1997. godine daje preporuke za unapređenje izbornog procesa, ali da prethodne vlasti, posebno posle 2000. godine, nisu bile spremne na širi društveni dijalog o poboljšanju izbornih uslova, kao i da aktuelne izmene zakona treba da obezbede veću sigurnost demokratskih prava građana Srbije.
Prema stručnom mišljenju, predložene izmene izbornih zakona ne menjaju suštinu postojećih rešenja, već preciznije uređuju obavezu posedovanja važeće potvrde o završenoj obuci za rad u izbornim organima. Ukazano je i na potrebu jasnijeg formulisanja odredaba kako bi bilo nedvosmisleno da se uslovi odnose na članove lokalnih izbornih komisija i biračkih odbora.
Takođe, ocenjeno je da bi u praksi moglo doći do nedostatka obučenih lica za rad u izbornim telima, posebno u slučajevima ponavljanja glasanja, zbog čega je predloženo preciznije definisanje uslova za imenovanje članova i sekretara izbornih komisija, uključujući obaveznu obuku.
Ukazano je i na moguće probleme u primeni rokova za odlučivanje Ustavnog suda u složenim izbornim sporovima, pa se predlaže mogućnost produženja roka u izuzetnim situacijama. Kao dodatno rešenje za veću efikasnost izbornog procesa, ističe se značaj digitalizacije i elektronskog podnošenja zahteva u izbornim sporovima.
U raspravi su iznete ocene da se predloženim izmenama izbornih zakona neće suštinski unaprediti izborni uslovi. Istovremeno, izneti su i stavovi da postoji neizvesnost u pogledu pravovremene primene novih zakonskih rešenja već na narednim izborima.
Pokrenuto je pitanje potrebe za većom edukacijom birača o značaju glasanja i funkcionisanju demokratskog sistema i naglašeno da sa edukacijama treba početi u okviru školskog sistema. Tom prilikom ukazano je da demokratski procesi pre svega favorizuju kandidate sa najvećom podrškom građana, što ne mora uvek podrazumevati i izbor najstručnijih ili najkvalitetnijih pojedinaca.

Ukazano je da bi uvođenje posebnih odredaba koje se odnose na digitalizaciju postupka, odnosno mogućnost elektronskog podnošenja zahteva za odlučivanje u izbornim sporovima, moglo doprineti efikasnijem radu nadležnih organa i bržem rešavanju sporova.

Predsednik Odbora je nakon okončane diskusije zaključio javno slušanje, kojom prilikom se zahvalio svim učesnicima javnog slušanja koji su omogućili članovima Odbora za pravosuđe, državnu upravu i lokalnu samoupravu kao i svim narodnim poslanicima, da čuju različita mišljenja i stavove o predlogu navedenih zakona koji su bili tema javnog slušanja. Naveo je da očekuje da će se četiri predložena zakona o kojima se raspravljalo naći što pre  na dnevnom redu sednice Narodne skupštine. Naglasio je da će izneti stavovi i mišljenja na okončanom javnom slušanju biti od velike koristi.

Javno slušanje je završeno u 12,45 časova.

							PREDSEDNIK ODBORA

							      dr Uglješa Mrdić



